SL Uradni list Evropske unije C 31/25

Objava vloge za spremembo v skladu s členom 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

2012/C 31/11

V skladu s členom 7 Uredbe Sveta (ES) št. 510/2006 (1) je ta objava podlaga za uveljavljanje pravice do ugovora zoper vlogo. Izjave o ugovoru mora Komisija prejeti v šestih mesecih od dneva te objave.

VLOGA ZA SPREMEMBO

UREDBA SVETA (ES) št. 510/2006

VLOGA ZA SPREMEMBO V SKLADU S ČLENOM 9

„CARNE DE ÁVILA“

ES št.: ES-PGI-0117-0093-13.06.2008

ZGO ( X ) ZOP ( )

1. Postavka v specifikaciji proizvoda, na katero se sprememba nanaša:

—  ime proizvoda — opis proizvoda — geografsko območje — dokazilo o poreklu — metoda pridobivanja —  povezanost — označevanje —  nacionalne zahteve —  drugo (navedite)

2. Vrsta spremembe:

—  sprememba enotnega dokumenta ali povzetka — Sprememba specifikacije registrirane ZOP ali ZGO, za katero enotni dokument in povzetek nista bila objavljena —  sprememba specifikacije, pri kateri objavljenega enotnega dokumenta ni treba spremeniti (člen 9(3) Uredbe (ES) št. 510/2006) —  začasna sprememba specifikacije zaradi obveznih sanitarnih ali fitosanitarnih ukrepov, ki so jih uvedli javni organi (člen 9(4) Uredbe (ES) št. 510/2006)

3. Spremembe:

3.1 Opis proizvoda:

Opredelitev uporabljanih pasem goveda se razširi. Uporabljajo se lahko samci za razplod, ki spadajo v mesni pasmi Charolaise in Limousine, saj so ti samci najpogostejši pri križanjih s samicami za razplod, ki spadajo v pasmo Avileña-Negra Ibérica.

Njihova opredelitev je bila razširjena, ker se te pasme na zaščitenem območju običajno uporabljajo, utemeljena pa je na podlagi izvedenih študij in njihovih izsledkov, v skladu s katerimi vključitev živali iz prvega križanja s samicami za razplod, ki spadajo izključno v pasmo Avileña-Negra Ibérica, kot zaščitenega proizvoda omogoča, da se ohrani kakovost tako pridobljenega mesa in izboljša kakovost trupa z vidika mesnatosti, pri čemer se stopnja izpitanosti ohrani.

Opis proizvoda temelji na merljivih merilih, kot trdi španski nacionalni inštitut za raziskave in poljedelsko ter prehrambno tehnologijo (INIA) v okviru ministrstva za znanost in inovacije v ugotovitvah svojega poročila, naslovljenega „La evaluación genética de animales de la raza Avileña-Negra Ibérica para caracteres de la canal“ (vrednotenje genetske vrednosti živali pasme Avileña-Negra Ibérica z vidika značilnosti trupa).

Izsledki poskusa na štirih skupinah posameznih živali, razdeljenih po spolu in pasmi, v katerih so bili samci in samice pasme Avileña-Negra Ibérica ter samci in samice iz prvega križanja med samicami za razplod, ki spadajo v pasmo Avileña-Negra Ibérica, in samci pasem Charolaise in Limousine, so pokazali, da je razvrstitev trupa glede na njegovo mesnatost in donos malo višja pri prvem križanju. Povprečna stopnja izpitanosti je vrste 3 in je podobna pri vseh trupih. Ta dejavnik je tesno povezan s pridobivanjem optimalno dozorelega mesa in njegovo kakovostjo.

Zaradi razlike v teži trupa je končni proizvod, ki se ponudi potrošniku, homogen in kakovosten. Poleg tega je pri živalih iz prvega križanja med samicami za razplod, ki spadajo v pasmo Avileña-Negra Ibérica, ter samci pasem Charolaise in Limousine, boljša tudi mesnatost.

Posodobljeno je bilo tudi ime različnih vrst živali glede na njihovo starost ob upoštevanju določb iz Uredbe (ES) št. 275/2007 o označevanju govejega mesa.

3.2 Dokazilo o poreklu:

Uvedene so nove zahteve v zvezi s sledljivostjo:

— posamična identifikacija živali z uporabo uradne identifikacije in pri živalih rase Avileña-Negra Ibérica tudi z ušesno znamko z navedbo iz rodovniške knjige;

— certifikacija proizvoda: metode certifikacije proizvoda ter sistemi identifikacije trupov in kosov, kar omogoča sledljivost;

— gospodarski subjekti vodijo registre živali na gospodarstvu, v katere za surovine in pridobljene proizvode vnašajo serije v zvezi z nakupi surovin za krmo in nakupi živali za svoja kmetijska gospodarstva. Hranijo tudi podatke o svojih strankah, količini in izvoru surovin ali dostavljenih proizvodov, namenu prodanih živali (reja ali zakol) itd. Nazadnje spremljajo razmerje med serijami živali za zakol ali vzrejo ter trupi ali skupinami trupov in njihovimi kosi.

3.3 Geografsko območje:

Besedilo tega odstavka je spremenjeno zaradi napake v specifikaciji, ki je bila registrirana. V navedeni specifikaciji ni navedbe province Segovia, čeprav je ta navedena v členu 1 sklepa z dne 10. novembra 1993 iz tega odstavka 1. Očitno gre za redakcijsko napako.

3.4 Metoda pridobivanja:

Čeprav se metoda pridobivanja ni spremenila, je bilo besedilo tega poglavja spremenjeno, da bi zajemalo običajne prakse izkoriščanja: ekstenzivno vzrejo in/ali sezonsko selitev živine, varstvo okolja in dobro počutje živali.

3.5 Označevanje:

Posodobitev uporabljanih sistemov identifikacije, vsebine etiket in podatkov, ki jih je treba navesti na etiketah.

Prejšnje oznake so bile zamenjane z etiketami, ker je zdaj treba kar najbolje identificirati trupe ter njihove dele in kose, da bi se zagotovili sledljivost in popolna identifikacija zaščitenega proizvoda.

ENOTNI DOKUMENT

UREDBA SVETA (ES) št. 510/2006

„CARNE DE ÁVILA“

ES št.: ES-PGI-0117-0093-13.06.2008

ZGO ( X ) ZOP ( )

1. Ime:

„Carne de Ávila“

2. Država članica ali tretja država:

Španija

3. Opis kmetijskega proizvoda ali živila:

3.1 Vrsta proizvoda:

Skupina 1.1 Sveže meso in drobovina

3.2 Opis proizvoda, za katerega se uporablja ime iz 1. točke:

Živina, primerna za proizvodnjo mesa, zaščitenega z označbo ZGO „Carne de Ávila“, spada v pasmo Avileña-Negra Ibérica ali pa se pridobi s prvim križanjem med samicami te pasme za razplod ter samci pasem Charolaise in Limousine (vpisanih v „Catálogo Español de Razas Integradas“).

Obstaja več različnih kategorij živali glede na starost:

tele: žival, ki se zakolje najpozneje pri 12 mesecih starosti, pri materi pa ostane najmanj 5 mesecev;

mlado govedo (añojo): odstavljena žival, stara najmanj 5 mesecev, ki se zakolje po 12. mesecu in najpozneje pri 24. mesecu starosti;

junec: žival, ki se zakolje po 24. mesecu in najpozneje pri 48. mesecu starosti.

Trupi, ki bi lahko dobili označbo ZGO, morajo biti v evropski razvrstitvi navedeni v razredu mesnatosti med O in U+, njihova stopnja izpitanosti pa mora biti med 2 in 4.

Razred izpitanosti 1 1 + 2 – 2 2 + 3 – 3 3 + 4 – 4 4 + 5 – 5 Mesnatost E U + X X X X X X X U X X X X X X X U – X X X X X X X R + X X X X X X X R X X X X X X X R – X X X X X X X O + X X X X X X X O X X X X X X X O – P + P P –

Meso živali je na otip čvrsto, rahlo vlažno in ima fino teksturo. Njegova barva je sijoča ter niha med svetlo in škrlatno rdečo. Vsebuje maščobo bele do kremaste barve ter je na splošno zelo cenjeno zaradi mehkosti in izrazitega in kakovostnega okusa.

Meso „Carne de Ávila“ zori najmanj 4 dni.

3.3 Surovine (samo za predelane proizvode):

—

3.4 Krma (samo za proizvode živalskega izvora):

Sistem proizvodnje pri ekstenzivni vzreji in/ali sezonski selitvi živine z izkoriščanjem pašnih in gozdnih virov (želod, mladike). Sezonska selitev živine je že star način vzreje, pri katerem se izkoriščajo razpoložljivi naravni viri, živina pa se seli med različnimi kraji, odvisno od sezone, kar omogoča raznolikost in dopolnjevanje: poleti in jeseni planinski pašniki, pozimi in spomladi pa gozdnati travniki s črnikami in hrasti plutovci. Gre za sisteme proste vzreje, pri katerih je gostota živine majhna, in sicer v povprečju med 0,2 in 0,4 GVŽ/ha, vzpostavljeni pa so na območjih, kamor se ta pasma že od nekdaj žene na pašo in bi se drugače zelo težko izkoriščala. Živina dobiva v sezoni, ko je manj naravnih virov, prehranska dopolnila, ki vsebujejo žitarice, beljakovinske pridelke in druge surovine, ki so vedno rastlinskega izvora, ter potrebne minerale in vitamine.

3.5 Posebni proizvodni postopki, ki jih je treba izvajati na opredeljenem geografskem območju:

Geografsko območje iz točke 4 obsega območje, na katerem se živali za zakol skotijo, redijo in pitajo na kmetijskih gospodarstvih, na katerih poteka ekstenzivna vzreja samic za razplod.

3.6 Posebna pravila za rezanje, ribanje, pakiranje itd.:

—

3.7 Posebna pravila za označevanje:

Da bi se zagotovili identifikacija in sledljivost trupa, delov in kosov, ima vsak trup, zaščiten z označbo ZGO, več etiket. Gre za:

1. etikete trupa, na katerih so navedeni podrobni podatki, razen vrste dela;

2. etikete delov, na katerih so navedeni zahtevani podatki in vrsta dela (prednja golen, krogla itd.);

3. sekundarne etikete, ki se dodajo, če se del odpremlja v kosih; te etikete vsebujejo iste podatke kot etikete na trupu;

4. etikete „Carne de Ávila“, ki poleg obveznih navedb vsebujejo najmanj te podatke: identifikacijo regulativnega sveta, uradno identifikacijo, datum zakola, številko trupa, logotip regulativnega sveta, logotip Evropske unije za označbe ZGO in črtno kodo.

4. Kratka opredelitev geografskega območja:

Območje vzreje pasme Avileña-Negra Ibérica obsega navedena agrarna okrožja (razvrščena po provincah in avtonomnih skupnostih):

Avtonomna skupnost Andaluzija: Huelva: Sierra; Jaén: Sierra Morena; Sevilja: Sierra Norte.

Avtonomna skupnost Aragon: Teruel: Serranía de Albarracín, Maestrazgo.

Avtonomna skupnost Kastilja-La Mancha: Ciudad Real: Montes Norte, Campo Calatrava, Montes Sur, Pastos; Toledo: Talavera, Torrijos, Sagra Toledo, La Jara, Montes de Nava Hermosa, Montes de los Yébenes.

Avtonomna skupnost Kastilja-León: Ávila: vsa okrožja; Burgos: Demanda; León: La Montaña de Riaño; Palencia: Guardo, Cervera; Salamanka: vsa okrožja; Segovia: vsa okrožja; Soria: Pinares; Valladolid: osrednji, južni, jugovzhodni; Zamora: Sayago.

Avtonomna skupnost Estremadura: Cáceres: vsa okrožja; Badajoz: Alburquerque, Mérida, Don Benito, La Puebla de Alcocer, Herrera del Duque, Badajoz, Almendralejo, Olivenza, Jerez de los Caballeros, Llerena.

Avtonomna skupnost La Rioja: vsa okrožja.

Avtonomna skupnost Madrid: Lozoya-Somosierra, Guadarrama, metropolitanski del Madrida, jugozahodni del.

Predelava se izvaja na navedenih agrarnih okrožjih (razvrščenih po provincah in avtonomnih skupnostih):

Avtonomna skupnost Kastilja-León: Ávila: vsa okrožja; Salamanca: vsa okrožja; Segovia: vsa okrožja; Valladolid: osrednji, južni, jugovzhodni.

Avtonomna skupnost Kastilja-La Mancha: Toledo: Talavera, Sagra Toledo.

Avtonomna skupnost Extremadura: Cáceres: Cáceres, Trujillo, Brozas, Valencia de Alcántara, Plasencia, Hervás; Badajoz: Mérida, Badajoz, Olivenza.

Avtonomna skupnost Madrid: Lozoya-Somosierra, Guadarrama, metropolitanski del Madrida, jugozahodni del.

5. Povezanost z geografskim območjem:

5.1 Posebnosti geografskega območja:

(a) Orografija

Za površje v goratih predelih je značilen teren z gorato topografijo in raznoliko orografijo z dolinami v visokogorju, ozkimi soteskami, strmimi pobočji in velikimi planotami, ki se včasih odpirajo proti območjem, zelo izpostavljenim močnim vetrovom. Območja gozdnatih pašnikov obsegajo veliko planjavo, ki ima nadmorsko višino med 300 in 1 200 m, njeno površje pa ni izrazito.

(b) Podnebje

Zelo raznoliko podnebje je omogočilo veliko razmnožitev pasme, njeno naselitev in sezonsko selitev živine. Živina se pase v gorah, dolinah in na gozdnatih pašnikih: v goratih predelih so poletja sveža, zime ostre in zmrzali dolgotrajne; na območjih gozdnatih pašnikov pa so poletja navadno zelo vroča in zime blage.

(c) Flora

Reja pasme Avileña-Negra Ibérica je povezana z izkoriščanjem pašnikov, na katerih prevladujejo območja s travniki, pridelovalnimi površinami, makijo in gozdovi.

Pašniki in mešani travniki za pašo in obdelovanje mejijo na goščavja. Pašniki so zasajeni s hrasti (črnika in črepinjak) in brini (španski in navadni). Običajno na njih ni veliko dreves, temveč velike travnate površine. Mešani travniki so območja, zasajena s črnikami in črepinjaki ter travniki, na katerih ima živina na voljo vire z dreves (zlasti želod in mladike) in iz strnišč.

V gorah prevladujejo borovi gozdovi. Živino je treba sezonsko seliti, saj so ti del leta prekriti s snegom.

5.2 Posebnosti proizvoda:

Meso, zaščiteno z označbo ZGO „Carne de Ávila“, ima te značilnosti:

Meso živali je na otip čvrsto, rahlo vlažno in ima fino teksturo. Njegova barva je sijoča ter niha med svetlo in škrlatno rdečo. Vsebuje maščobo bele do kremaste barve ter je na splošno zelo cenjeno zaradi mehkosti in izrazitega in kakovostnega okusa.

5.3 Vzročna povezanost geografskega območja s kakovostjo ali značilnostmi proizvoda (pri ZOP) oziroma z določeno kakovostjo, slovesom ali drugimi značilnostmi proizvoda (pri ZGO):

Samice pasme Avileña-Negra Ibérica spadajo v avtohtono pasmo goveda, ki je že dolgo povsem prilagojena vzreji na navedenih geografskih območjih, njen stalež pa narašča.

Najprej so jo uporabljali kot tovorno žival, po uvedbi kmetijske mehanizacije pa je postala mesna pasma. Druge mesne pasme so bile zato križane s pasmo Avileña-Negra Ibérica, pri čemer sta bili najpogosteje uporabljeni pasmi Charolaise in Limousine.

Navedene živali avtohtone pasme, ki so povsem prilagojene okolju, imajo na voljo naravne vire (flora, travniki, krma, mladike in želodi). Meso ima zaradi raznolike prehrane mater ter posebnosti pasme Avileña-Negra Ibérica in živali iz prvega križanja z bolj mesnatimi pasmami zelo raznolike značilnosti. Spada med najbolj cenjeno meso, zlasti zaradi mehkosti, izrazitega in kakovostnega okusa ter sijoče barve, ki niha med svetlo in škrlatno rdečo. Meso ima take značilnosti zlasti zaradi okolja in vrste razpoložljive prehrane, ki je mogoča zaradi popolne prilagoditve pasme proizvodnemu modelu na zadevnem geografskem območju, pa tudi zaradi pasme.

Sklic na objavo specifikacije:

http://www.marm.es/es/alimentacion/temas/calidad-agroalimentaria/Pliego_de_Condiciones_IGP_Carne_de_%C3%81vila_tcm7-141852.pdf

(1) UL L 93, 31.3.2006, str. 12.